മനുഷ്യശരീരത്തില് പന്നിയുടെ വൃക്ക ഘടിപ്പിച്ചു അവയവ മാറ്റത്തില് പുതിയ നാഴികക്കല്ലെന്ന് ശാസ്ത്രജ്ഞര് പന്നിയുടെ വൃക്ക മനുഷ്യശരീരത്തില് താത്കാലികമായി ഘടിപ്പിച്ച് പ്രവര്ത്തനം നിരീക്ഷിച്ച് ശാസ്ത്രജ്ഞര്. സ്വീകര്ത്താവിന്റെ ശരീരത്തിന് പുറത്ത് ഒരു ജോഡി വലിയ രക്തക്കുഴലുകളിലേക്ക് പന്നിയുടെ വൃക്ക ഘടിപ്പിച്ച് രണ്ട് ദിവസം അത് നിരീക്ഷിച്ചു. വൃക്ക ചെയ്യേണ്ട ദൗത്യം ചെയ്തെന്നും ശരീരത്തില് ഉത്പാദിപ്പിക്കപ്പെടുന്ന മാലിന്യങ്ങള് ഫില്റ്റര് ചെയ്യുകയും മൂത്രം ഉത്പാദിപ്പിക്കുകയും ചെയ്തെന്ന് കണ്ടെത്തി. അതേസമയം പന്നികളുടെ കോശങ്ങളില് അടങ്ങിയിട്ടുള്ള ഷുഗര് മനുഷ്യ ശരീരത്തില് ഒരു അപരിചിത വസ്തുവാണ്. അതുകൊണ്ടുതന്നെ അവയവം മൊത്തമായി ശരീരം നിരസിക്കാന് സാധ്യതയുണ്ട്. അതിനാല് ഈ ഷൂഗര് ഇല്ലാതാക്കാന് ജീന് എഡിറ്റ് ചെയ്ത വൃക്കയാണ് ശരീരത്തില് ചേര്ത്തുവച്ചത്. ഇതുവഴി മൃഗങ്ങളുടെ അവയങ്ങള് മനുഷ്യരില് ഉപയോഗിക്കാന് കഴിയുമോ എന്ന നൂറ്റാണ്ടുകളായുള്ള ചോദ്യത്തിന് ഉത്തരം കണ്ടെത്തുന്നതിലേക്ക് ഒരു പടി കൂടി അടുത്തിരിക്കുകയാണ് ശാസ്ത്ര ലോകം. അവയവദാനത്തില് നേരിടുന്ന പ്രധാന വെല്ലുവിളി രോഗിക്ക് ചേരുന്ന അവയവം കണ്ടെത്താനും അവയുടെ ലഭ്യത ഉറപ്പിക്കാനുമാണ്. ഈ കുറവ് നികത്താനുള്ള പരിശ്രമങ്ങളിലെ ഏറ്റവും പുതിയ ഗവേഷണമാണ് പന്നികളുമായി ബന്ധപ്പെട്ട് നടക്കുന്നത്.